text: Fire små piger fik Esbjerg-sag til at rulle
  25 oktober 2011 kl. 08.42
  Da fire små piger på få dage anmeldte sexovergreb i september 2010, gik sexkrænkeren fra Esbjerg selv til politiet.
  Det var anmeldelser fra mødrene til fire mindreårige piger, der inden for fem dage startede Esbjerg-sagen i september 2010.
  Den 40-årige mand blev første gang anmeldt til politiet i Esbjerg den 22. september 2010, og allerede to dage efter fulgte endnu en anmeldelse. Senere fulgte flere anmeldelser om sexmisbrug eller blufærdighedskrænkelse mod den samme mand. Hver gang sagde pigerne, at overgrebet var foretaget af "en venindes far".
  Tilsyneladende havde manden mærket, at jorden brændte under ham. I hvert fald gik han selv til politiet den 4. oktober 2010, og han blev straks anholdt, og dagen efter fængslet i et grundlovsforhør.
  Det oplyste anklageren, da sagen startede i dag ved retten i Esbjerg.
  Den tiltalte har været fængslet siden oktober i fjor.
  Allerede inden manden blev anholdt var politiet i gang med efterforskningen og havde foretaget videoafhøring af de sexmisbrugte piger.
  Disse afhøringer bliver afspillet i retten de kommende par uger.
  